Te Simón Spedru xiʼin ɨnka se dakuaʼa Jesús,
n‑xe kuitandijun‑s‑ia.
Xini tnaʼa dutu taxnuni ka xiʼin se kunduu xiʼin Spedru.
N‑kɨu se ijan xiʼin Jesús nukeʼe dutu taxnuni ka.
Ko dani nujuiin Spedru yata veʼe.
Xijan kuu xa se ijan,
ɨnka se dakuaʼa Jesús,
se xini tnaʼa dutu taxnuni ka,
n‑kɨu‑s veʼe,
te n‑jaʼan‑s xiʼin dichi ndee yeʼe,
te ndeka‑s Spedru juan kɨu nde nukeʼe.
Dichi ndee yeʼe,
n‑xijan tnuʼu nuu Spedru:
—¿Ña dɨu ndixi kuu ɨɨn té dakuaʼa té yaʼa u?
N‑jaʼan Spedru:
—Ñaʼa,
ña kuu‑r‑sɨ.
Nukeʼe xnii se ka kidatniu duʼa nuu dutu taxnuni ka,
xiʼin policía.
N‑ka tɨu‑s ñuʼu,
xaxeʼe xa da vixi.
Ka ndvidi‑s yunuʼu,
te ijan nujuiin Spedru xiʼin‑s,
xa ndvidi‑s tuku.
Te n‑kixeʼe dutu taxnuni ka xa kajan tnuʼu‑s Jesús:
—¿Ndeda se kuu se ka kunduu xiʼin‑n?
¿Nax dakuaʼa‑n‑sɨ?
N‑jaʼan Jesús:
—Kaxi n‑jaʼan‑r nuu ntdaa ñayiu.
Kɨu xiʼin kɨu,
n‑dakuaʼa‑r ñayiu,
veñuʼu Jerusalén,
xiʼin veñuʼu kuechi ɨnka ñuu,
nuu ka nataka koio ñayiu Israel.
Ni ɨɨn tnuʼu nuncas ña n‑jaʼan naʼi‑r.
¿Nakuenda xijan tnuʼu ñaʼa‑n mee‑r?
Kajan tnuʼu nuu ñayiu n‑ka tekutnuʼu‑r.
Mee‑i vaʼa xnaʼa nax n‑jaʼan‑r.
Na n‑jaʼan Jesús tnuʼu yaʼa,
te ɨɨn se nujuiin ijan,
se kuu policía,
n‑katu‑s nuu‑ia.
N‑jaʼan‑s:
—¿Duʼa jaʼan‑n nuu dutu taxnuni ka u?
N‑jaʼan Jesús:
—Nux ña n‑jaʼan‑r xandaa,
te jaʼan mee‑n ndeda ɨɨn tnuʼu n‑jaʼan‑r ña kuu xandaa.
Te nux jaʼan‑r xandaa,
te,
¿nakuenda janñaʼa‑n?
Xijan kuu xa n‑tundaʼa Anás Jesús juaʼan‑ia nuu Caifás.
Duku‑ia juaʼan.
Te Caifás kuu dutu taxnuni ka.
Te nujuiin Spedru yunuʼu,
xa ndvidi‑s.
Te n‑ka jaʼan se n‑nataka ijan:
—¿Ñadu ndaa xa ndoʼo kuu ɨɨn se dakuaʼa ñaʼa se ijan u?
N‑jaʼan Spedru:
—Ñaʼa.
Ña xini‑r‑sɨ.
Ijan nujuiin ɨɨn se xinokuechi nuu dutu taxnuni ka.
Tnaʼa‑s kutnaʼa xiʼin se n‑xaʼnde Spedru doʼo‑s.
N‑jaʼan‑s:
—¿Ñadu ndoʼo n‑xini ñaʼa‑r xiʼin se ijan jardín jan?
Ɨnka vuelta n‑jaʼan Spedru xa ña xini‑s Jesús.
Te hora ijan ni,
n‑kana liʼi.